Leon Brevik

Leon Brevik (født 8. juli 1901 i Hen i Romsdal, død 1980 i Hernes i Hedmark) var en norsk luthersk prest og politiker (V).

Liv og virke
 Bakgrunn
Leon Brevik var sønn av skomakermester og småbruker Lars Brevik og hustru Jonetta Rønning. Han giftet seg i 1934 med Synnøve Skjevik fra Bolsøy. Han tok studentereksamen i 1925 og teologisk embedseksamen og praktikum i 1932. 

Karriere
Han var konstituert som bestyrer ved folkehøyskolen på Aukra før han i 1934 ble ordinært til virksomhet i Nordmøre krets av Norsk Finnemisjon. Deretter var han vikarprest i flere ledige prestekall i Nidaros bispedømme i noen år.

I 1940 ble han sogneprest i Vikna, i 1956 også prost i Nærøy (Ytre Namdal). Brevik var ordfører i Vikna 1948–1951, valgt for Venstre, men frabad seg renominasjon etter denne perioden. Han var også formann i skolestyret, sognerådet og styret for aldershjemmet. Som ordfører nedla Brevik en betydelig innsats for å bygge ut skolevesenet på bygdene, et aldershjem i Rørvik og få lagt en statsrealskole til kommunen. Videre fikk han utløp for sitt skolepolitiske engasjement som medlem av Nord-Trøndelag fylkesskolestyre 1951–1960.

I 1960 ble han residerende kapellan i Hernes. Han avgikk med pensjon i 1970.

Brevik ble i 1959 utnevnt til ridder av 1. klasse av St. Olavs Orden for sitt samfunnsnyttige virke.

 Referanser 

Kategori:Ordførere i Vikna
Kategori:Venstre-ordførere i Nord-Trøndelag
Kategori:Norske lutherske prester
Kategori:Riddere av 1. klasse av St. Olavs Orden
Kategori:Personer fra Rauma kommune
Kategori:Fødsler i 1901
Kategori:Dødsfall i 1980